په نيويارک کې کرونا وايرس په يوه ورځ نور ۷۷۹ کسان مړه کړي
د امریکې د نيويارک ايالت چارواکي وايي چې د شورو، چارشنبې په ورځ د کرونا وايرس له امله لږ تر لږه ۷۷۹ کسان مړه شوي کوم چې د تېرو ورځو په پرتله تر ټولو زيات دي.
نيويارک — په نيويارک کې دا وخت تر يونيم لاک پورې کسان د کرونا وايرس په رنځ اخته شوي دي. د نيو جرسي د ګورنر فلپ ډي مرفي ترمخه په تېرو څليريشتو ساعتونو کې د مړو شمېر ۲۷۵ ته رسېدلی کوم چې د سه شنبې يا نهې په ورځ ۲۳۲ ؤ. دا وخت په نيو جرسي او نيويارک کې د مړو شمېر ۷۷۷۷۲ ته رسېدلی کوم چې د امريکا د نورو ټولو ايالتونو نه زيات دی. د نيويارک ګورنر اندريو کومو د چارشنبې په ورځ خبريالانو ته وويل، په روغتونونو کې د مريضانو شمېر درې فيصده زيات شوی دی کوم چې په تېره اوونۍ کې ۲۵ فيصده ؤ. کومو دا اندېښنه هم څرګنده کړه چې په راتلونکې څو ورځو کې به د مړو شمېر نور هم زياتېږي. بل اړخ ته د نيويارک ښاروال ډي بلاسيو ويلي، په ژبه د نه پوهېدو له امله هم ډېرو خلکو ته هغه معلومات ګټه نه ورکوي څومره چې پکار دي. بل اړخ ته د کوينز روغتون چارواکو د اکسيجن د کمي له کبله ۱۷ مريضان نورو روغتونونو ته وړي دي. دا لومړی ځل دی چې د کرونا وايرس راتلو وروستو په روغتونونو کې د اکسيجن کموښت مخې ته راغلی دی. د نيويارک ښار د چارواکو په وينا چې دغه مريضان د جمايکا روغتون نه د الباني روغتون ته د هېلي کاپټر او اېمبولينسو له لارې وړل شوي دي. د جونز هوپکنز روغتون د معلوماتو ترمخه په امريکا کې د کرونا وايرس له امله د مړو شمېر د څوارلس نيم زره نه زيات شوی او تر دې دمه په ټوله امريکا کې تر څلور لاکه او پينځويشت زرو پورې کسان د کرونا وايرس ښکار شوي دي.